Birds of Prey (elokuva)

Birds of Prey (and the Fantabulous Emancipation of One Harley Quinn), tai vain Birds of Prey, on vuonna 2020 ensi-iltansa saanut Cathy Yanin ohjaama ja Christine Hodsonin käsikirjoittama yhdysvaltalainen supersankarielokuva, joka pohjautuu DC Comicsin luomaan samannimiseen supersankariryhmään sekä sarjakuvahahmoon Harley Quinn. Se on spin-off vuoden 2016 elokuvalle Suicide Squad sekä DC Extended Universen kahdeksas elokuva. Pääosissa ovat Margot Robbie, Mary Elizabeth Winstead, Jurnee Smollett-Bell, Rosie Perez, Chris Messina, Ella Jay Basco, Ali Wong ja Ewan McGregor.

DC Comicsin naispuolisiin supersankareihin ja superroistoihin keskittyvää elokuvaa on suunniteltu jo vuodesta 2016 alkaen, jolloin Christine Hodson palkattiin käsikirjoittajaksi. Cathy Yan valittiin ohjaajaksi vuonna 2018, Robbien toimiessa yhtenä elokuvan tuottajista. Kuvaukset alkoivat tammikuussa 2019 ja sijoittuvat Los Angelesiin, Atlantaan ja Savannahiin. Elokuva on DC Extended Universen ensimmäinen R-ikärajoitettu (Suomessa 16) elokuva.

Birds of Prey sai maailmanensi-iltansa Mexico Cityssä 25. tammikuuta 2020.  Elokuvateattereihin se ilmestyi Yhdysvalloissa ja Suomessa 7. helmikuuta 2020.

Juoni 
Jokeri on jättänyt Harley Quinnin Gotham Cityn kaduille oman onnensa nojaan. Hän saa turvapaikan Doc-nimiseltä taiwanilaisravintolan omistajalta, leikkaa hiuksensa, adoptoi täplähyeenan, jonka nimeää Bruceksi (Bruce Waynen mukaan), kilpailee roller derbyssä ja räjäyttää Ace Chemicalsin tehtaan päästäkseen lopullisesti yli Jokerista.

Vieraillessaan rikollisjohtaja Roman Sionisin omistamalla yökerholla, Harley murtaa Sionsin autonkuljettajan jalat ja tutustuu yökerholla laulajana työskentelevään Dinah Lanceen, joka myöhemmin estää humalassa olevaa Harleya joutumasta siepatuksi. Vaikuttuneensa tästä Sionis nimittää Dinahin uudeksi autonkuljettajakseen. Gothamin poliisivoimien rikosetsivä Renee Montoya yrittää löytää todisteita Sionisia vastaan sekä jahdata varsijousella ihmisiä tappavaa omankädenoikeuden edustajaa. Hän löytää Ace Chemicalsin jäänteiltä Harleyn pois heittämän medaljongin ja saa tietää tämän ja Jokerin erosta. Hän yrittää myös suostutella Dinahia välittämään hänelle tietoa Sionisista, mutta Dinah kieltäytyy.

Sionis havittelee itselleen vuosia sitten murhatulle Bertinellin mafiasuvulle kuulunutta timanttia, johon oli sulautettu suvun kaikkien pankkitilien numerot. Hän lähettää Dinahin sekä oikeankädenmiehensä Victor Zsaszin etsimään sitä, mutta nuori taskuvaras Cassandra ”Cass” Cain varastaa sen Zsaszilta. Cass piilottaa muut varastamansa tavarat vaatteittensa alle ja nielaisee timantin ennen kuin Montoya pidättää hänet. Zsasz kertoo Cassistä Sionisille ja Dinah varoittaa Montoyaa tästä. Sionis kidnappaa Harleyn ja on aikeissa tappaa hänet, kunnes Harley lupaa toimittaa Cassin hänelle. Sionis suostuu, mutta lupaa muille Gothamin rikollisille Cassistä 500 000 dollarin palkkion. Harley vapauttaa Cassin poliisiasemalta ja tappavat joukon muita vangittuja rikollisia.

Doc tapaa ”varsijousitappajaksi” paljastuneen Helena Bertinellin, joka oli perheensä ainut eloonjäänyt ja kouluttautunut salamurhaajaksi tappaakseen kaikki perheensä murhasta vastuussa olevat henkilöt. Rahan tarpeessa oleva Doc paljastaa Harleyn ja Cassin piilopaikan, jolloin Harley vie Cassin hylättyyn huvipuistoon ja ilmoittaa Sionisille luovuttavansa Cassin vastineeksi suojelusta. Dinah kertoo tapaamispaikasta Montoyalle, mutta Zsasz saa tietää Dinahin petoksesta ja kertoo Sionisille, joka lähtee paikalle mukanaan armeija rikollisia sekä pukeutuneena mustaan rituaalinaamioonsa, josta hän oli saanut lempinimensä ”Black Mask”. Montoya saapuu myös paikalle kuten myös Helena, joka tappaa Zsaszin, koska tämä oli myös mukana Bertinellien joukkomurhassa.

Harley, Dinah, Helena, Cass ja Montoya päättävät ryhtyä tekemään yhteistyötä pysäyttääkseen Sionisin ja hänen kätyrinsä ja käyttävät Harleyn vanhoja varusteita. Taistelun aikana Sionis sieppaa Cassin ja yksi rikollisista ampuu Montoyaa. Dinah käyttää äidiltään perimäänsä yliäänikirkaisua pysäyttäen suurimman osan rikollisista ja antaen Harleylle ja Helenalle mahdollisuuden seurata Sionisia. Harley päätyy lopulta hylätylle sumuiselle laiturille, jossa Sionis pitää Cassiä panttivankkina valmistautuessaan tappamaan Harleyn. Cass kuitenkin irrottaa Harleyn aselaatikosta ottamansa kranaatin sokan ja laittaa kranaatin Sionisin taskuun. Harley pudottaa Sionisin alas juuri ennen kuin tämä kuolee kranaatin räjähdykseen.

Harley ja Cass pakenevat timantti mukanaan ja panttaavat sen saadakseen rahaa oman yrityksen perustamiseen. Montoya eroaa poliisivoimista ja perustaa Dinahin ja Helenan kanssa ryhmän nimeltä Birds of Prey taistellakseen rikollisuutta vastaan lain ulkopuolella.

Lopputekstien jälkeen kuullaan Harleyn ääni, joka yrittää paljastaa erään Batmaniin liittyvän salaisuuden, mutta puhe katkeaa ennen kuin se ehditään kuulla loppuun.

Tuotanto

Kehittely 
Toukokuussa 2016, ennen Suicide Squadin ensi-iltaa, julkistettiin Harley Quinniin keskittyvä spin-off-elokuva, joka keskittyisi myös muihin DC Comicsin naispuolisiin supersankareihin ja superroistoihin, mukaan lukien Batgirliin sekä Birds of Preyn jäseniin. Margot Robbie oli kiinnitetty uudelleen Harley Quinnin rooliin sekä yhdeksi elokuvan tuottajista. Marraskuussa 2016 Christina Hodsonin paljastettiin käsikirjoittavan elokuva. Lisäksi vuosien 2016 ja 2017 julkistettiin lukuisia Harley Quinniin ja Batgirliin perustuvia projekteja, mukaan lukien elokuva, joka perustuisi superroistoryhmään Gotham City Sirens, johon kuuluvat Harley Quinn, Kissanainen ja Myrkkymuratti, David Ayerin ollessa kiinnitettynä ohjaajaksi ja tuottajaksi, Christina Hodsonin ollessa kiinnitettynä myös Birds of Preyn sekä Batgirl-elokuvan käsikirjoittajaksi. Glenn Ficarran ja John Requan ollessa neuvotteluissa Harley Quinniin ja Jokeriin keskittyvän elokuvan ohjaajiksi ja käsikirjoittajiksi.

17. huhtikuuta 2018 Cathy Yanin raportoitiin olevan valittu ohjaajaksi. Robbie vahvistettiin elokuvan tuottajaksi yhtiönsä LuckyChap Entertainmentin kautta, kuten myös Sue Kroll ja Bryan Unkless omien yhtiöidensä Kroll & Co. Entertainmentin ja Clubhouse Picturesin kautta, tuotannon alkaessa joko vuoden 2018 lopulla tai vuoden 2019 alussa. Birds of Preyn raportoitiin olevan seuraava DC-elokuva, jossa Margot Robbie näyttelisi Harley Quinniä, siirtäen Suicide Squad 2:n pois vuoden 2018 julkaisuaikataulusta. Myöhemmin saman kuukauden aikana elokuvsta raportoitiin työstettävän kahta erillistä käsikirjoitusta, Harley Quinnin ja Batgirlin esiintyessä molemmissa versiossa, toisen pääroiston ollessa Pingviini.

Margot Robbie paljasti Colliderin haastettlussa toukokuussa 2018 valmistelleensa projektia vuodesta 2015 alkaen, sanoen, ”Esittelin idean Birds of Preystä R-ikärajoitetusta tyttöelokuvasta Harleyn kera, koska ajattelin, että ‘Harley tarvitsee ystäviä.’ Harley rakastaa ihmisten kohtaamista, joten älä koskaan tee hänelle yksittäistä elokuvaa”, viitaten, että oli tärkeää löytää elokuvalle naispuolinen ohjaaja. Kuukauden aikana studion raportoitiin etsivän pelkkiä naisia tuotantoryhmään, toivoen tuotannon alkavan jo ensi vuoden alussa. 6. heinäkuuta 2018 Robbie vahvisti tuotannon alkavan tammikuussa 2019, kuvaillen elokuvaa ’erilaiseksi’ kuin muut DC-elokuvat, joissa Harley Quinn esiintyy sekä tuotettavan ’paljon pienemmällä budjetilla’. Robbie kertoi Yahoo! Moviesin haastattelussa Harleyn saavan uuden asun ja päänäyttelijäkaartin koostuvan useiden eri etnisten ryhmien edustajista.

Heinäkuussa 2018 paljastettiin, että Harley Quinnin lisäksi elokuvassa esiintyvät Dinah Lance / Musta Kanarialintu, Helena Bertinelli / Metsästäjätär, 12-vuotias versio Cassandra Cainista sekä Gothamin poliisivoimista eronnut Renee Montoya ja pääroisto on joku Batmanin vihollinen, jota ei ole ennen nähty näytelmäelokuvissa. Elokuussa 2018 Alexandra Daddarion, Jodie Comerin, Blake Livelyn ja Vanessa Kirbyn kerrottiin olevan harkittuina Metsästäjättären ja Mustan Kanarialinnun näyttelijöiksi. 6. elokuuta 2018 Black Maskin paljastettiin olevan elokuvan pääroisto. Marraskuussa 2018 elokuvan koko nimeksi paljastettiin Birds of Prey (and the Fantabulous Emancipation of One Harley Quinn).

Esituotanto
Birds of Preyn esituotanto alkoi heinäkuussa 2018, jotta kuvaukset voitaisiin aloitta vuoden 2019 alussa. Syyskuussa 2018 paljastettiin elokuvan ensi-iltapäivämäärä. Lokakuussa 2018 Matthew Libatique paljasti olevansa elokuvan kuvaaja.

Roolijako

Roolitus
Margot Robbie oli jo toukokuussa 2016 kiinnitetty palaamaan Suicide Squadista tuttuun rooliinsa Harley Quinnina. Elokuun 2018 alussa studio kiinnostui ajatuksesta valita Mustalle Kanarialinnulle kaksirotuinen näyttelijä. Näyttelijöiden valinta alkoi saman kuukauden aikana. Syyskuussa 2018 Janelle Monáen, Gugu Mbatha-Raw’n ja Jurnee Smollett-Bellin raportoitiin olevan harkittuina Mustan Kanarialinnun rooliin, ja Sofia Boutellaa, Margaret Qualleya, Mary Elizabeth Winsteadia ja Cristin Miliotia harkittiin Metsästäjättären rooliin. Justina Machado ja Roberta Colindrez olivat koekuvauksissa Renee Montoyan rooliin ja Cassandra Cainn raportoitiin etsittävän 12-vuotiasta aasialaisnäyttelijää. Myöhemmin saman kuukauden aikana Smollett-Bell ja Winstead valittiin Mustan Kanarialinnun ja Metsästäjättären näyttelijöiksi. 3. lokakuuta 2018 Rosie Perezin paljastettiin tulleen valituksi Montoyan rooliin. Marraskuussa 2018 Ewan McGregor valittiin Black Maskin rooliin ja Ella Jay Basco Cassandra Cainin rooliin. Joulukuussa Chris Messina valittiin näyttelemään Victor Zsaszia, minkä lisäksi Steven Williams, Derek Wilson, Dana Lee, François Chau, Matthew Willig ja Ali Wong liittyivät näyttelijäkaartiin tuntemattomiin rooleihin.

Rooleissa

Kuvaukset
Kuvaukset alkoivat Los Angelesissa 14. tammikuuta 2019. Vaikka kuvausten odotettiin sijoittuvan myös Atlantaan ja Savannahiin, elokuva kuvattiin kokonaan Los Angelesissa, kun se sai Kalifornian osavaltiolta verohyvityksen. Kuvaukset päättyivät 15. huhtikuuta 2019.

Jälkituotanto
Method Studios, Weta Digital ja Luma Pictures vastaavat elokuvan visuaalisista efekteistä. Elokuussa 2019 Chad Stahelski liittyi mukaan second unit -ohjaajaksi uudelleenkuvaksia varten. Lisäkuvaukset alkoivat 3. syyskuuta 2019.

Musiikki 
Syyskuussa 2019 Daniel Pembertonin paljastettiin säveltävän elokuvan soundtrack. Elokuvan soundtrack-albumi Birds of Prey: The Album julkaistiin 7. helmikuuta 2020.

Julkaisu
Birds of Prey sai ensiesityksensä Mexico Cityn Proyecto Publico Primissä 25. tammikuuta 2020. Elokuvateattereihin se ilmestyi 7. helmikuuta 2020.

Arvosteluja

Huomioita

Lähteet

Aiheesta muualla 
 

Vuoden 2020 yhdysvaltalaiset elokuvat‎
DC Extended Universe
Warner Brosin elokuvat